SL Uradni list Evropske unije C 125/22

Izvleček odločbe o Landsbanki Íslands hf v skladu z Direktivo 2001/24/ES Evropskega parlamenta in Sveta o reorganizaciji in prenehanju kreditnih institucij

Vabilo za vložitev zahtevka – roki, ki jih je treba spoštovati

2009/C 125/08

OBVESTILO O PODALJŠANJU MORATORIJA

Sodba okrožnega sodišča v Reykjaviku, izrečena 3. marca 2009, dovoljuje podaljšanje moratorija, ki je bil banki Landsbanki Íslands hf., reg. št. 540291-2259, Austurstræti 16, 101 Reykjavík prvotno odobren 5. decembra 2008, do četrtka, 26. novembra 2009. V skladu z začasno določbo II zakona št. 44/2009, ki spreminja zakon št. 161/2002, je okrožno sodišče v Reykjaviku imenovalo odbor za prenehanje banke, ki bo na primer obravnaval terjatve do banke med trajanjem moratorija in po začetku postopka za prenehanje, ko se bo moratorij iztekel.

Referenčni datum je 15. november 2008. Začetni datum za obdelavo terjatev, ki temelji na začetku veljavnosti zakona št. 44/2009, je 22. april 2009, primerjaj prvi odstavek in drugi stavek tretjega odstavka člena 102 zakona št. 161/2002, primerjaj člen 6 zakona št. 44/2009.

Vse stranke, ki od Landsbanki Íslands hf. ali premoženja pod njenim nadzorom terjajo poplačilo kakršnih koli dolgov ali izpolnitev drugih pravic, vključno s terjatvami, ki so prednostno ali stvarno zavarovane, se s tem pozivajo k vložitvi terjatev pri odboru za prenehanje banke v šestih mesecih od prve objave tega obvestila 30. aprila 2009, kar pomeni, da je zadnji dan za vložitev terjatev 30. oktober 2009. Terjatve se odboru za prenehanje banke pošljejo po pošti na naslov Austurstræti 16, 101 Reykjavík, Islandija. Njihova vsebina mora biti skladna z navodili iz drugega in tretjega odstavka člena 117 zakona o stečaju itd. št. 21/1991. Glede na navedene določbe prvega odstavka in drugega stavka tretjega odstavka člena 102 zakona št. 161/2002, primerjaj člen 6 zakona št. 44/2009, morajo upniki v svoje vloge terjatev vključiti stanje terjatve na dan 22. aprila 2009.

Terjatve v tujih valutah je treba vložiti v zadevni valuti. Upnik iz države članice Evropskega gospodarskega prostora ali Evropskega združenja za prosto trgovino lahko vloži terjatve v jeziku zadevne države. Takšnim vlogam mora biti priložen prevod v islandščino, lahko pa se vložijo v angleščini brez priloženega prevoda. Drugi upniki lahko terjatve vložijo v islandščini ali angleščini.

Če terjatev ni vložena v zgoraj navedenem časovnem roku, zanjo velja isti pravni učinek kot za nepravilno vloženo terjatev v skladu s členom 118 zakona o stečaju itd. št. 21/1991 in torej velja za razveljavljeno terjatev do Landsbanki Íslands hf., razen kjer veljajo izjeme iz točk 1–6 določbe.

Posebno se poudarja, da se upnik z vložitvijo terjatve strinja z ukinitvijo zaupnosti (bančne tajnosti) za zadevno terjatev.

Sestanek upnikov bo v ponedeljek, 23. novembra 2009 ob 9.00 v Hilton Hotel Nordica, na naslovu Suðurlandsbraut 2 v Reykjaviku. Sestanka se lahko udeležijo stranke, ki so vložile terjatve do banke. Sestanek bo posvečen razpravi o seznamu vloženih terjatev in o odločitvi odbora za prenehanje, če bo takrat na voljo. Seznam vloženih terjatev bo dostopen vsem, ki so vložili terjatve do banke, vsaj en teden pred zgoraj navedenim sestankom.

Zgoraj navedeni sestanek je namenjen tudi razpravi o moratoriju za Landsbanki Íslands hf., kot je določeno v poglavju III zakona o stečaju itd. št. 21/1991. V skladu z navedeno sodbo okrožnega sodišča v Reykjaviku bo sodišče še enkrat preučilo moratorij banke 26. novembra 2009 ob 13.30 v sodni dvorani 102.

Dodatne informacije o vložitvi in obravnavi terjatev bodo na voljo na spletni strani banke: www.lbi.is Odbor za prenehanje prosi upnike, da sporočijo svoj elektronski naslov ali elektronski naslov svojih zastopnikov za lažje sporočanje informacij.